Id-Direttiva tal-Kunsill
tal-25 ta’ Lulju ta’ l-1978
li tistabbilixxi l-kriterji speċifiċi ta’ purità għall-emulsjonanti, stabilizzaturi, aġenti li jħaxxnu u ta’ gelling għall-użu fl-oġġetti ta’ l-ikel
(78/663/KEE)
IL-KUNSILL TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra d-Direttiva tal-Kunsill 74/329/KEE tat-18 ta’ Ġunju ta’ l-1974 dwar l-approssimazzjoni tal-liġijiet ta’ l-Istati Membri dwar emulsjonanti, stabilizzaturi, aġenti li jħaxxnu u ta’ gelling għall-użu fl-oġġetti ta’ l-ikel [1], kif l-aħħar emendata permezz tad-Direttiva 78/612/KEE [2], u b’mod partikolari l-Artikolu 7(1) tagħha.
Wara li kkunsidra l-proposta mill-Kummissjoni;
Billi taħt l-Artikolu 6 tad-Direttiva 74/329/KEE emulsjonanti, stabilizzaturi, aġenti li jħaxxnu u ta’ gelling għandhom jissoddisfaw il-kriterji speċifiċi ta’ purità stabbiliti f’konformità ma’ l-Artikolu 7(1) ta’ dik id-Direttiva,
ADOTTA DIN ID-DIRETTIVA:
Artikolu 1
Dawn il-kriterji speċifiċi ta’ purità msemmija fl-Artikolu 6(1)(b) tad-Direttiva 74/329/KEE huma mogħtija fl-Anness għal din id-Direttiva.
Artikolu 2
F’dak li għandu x’jaqsam mas-sostanzi msemmija fl-Anness taħt in-numri E474 u E477, il-Kunsill jista’, filwaqt li jaġixxi b’mod unanimu fuq proposta mill-Kummissjoni, jiddeċiedi fuq kwalunkwe emendi neċessarji sal-31 ta’ Diċembru ta’ l-1981 wara stħarriġ mill-Kummissjoni.
Artikolu 3
L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma’ din id-Direttiva sa mhux aktar tard minn 18-il xahar wara n-notifika ta’ din id-Direttiva. Għandhom jinfurmaw mal-ewwel lill-Kummissjoni dwar dan.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-25 ta’ Lulju 1978.